ลุ้นครม. เคาะงบอุ้ม “ค่าไฟ” กลุ่มเปราะบาง 20 ล้านราย
การประชุมคณะรัฐมนตรีในวันนี้ จับตาเรื่องการเสนอวาระในการจะใช้งบเพื่อช่วยเหลือเรื่องค่าไฟแก่ประชาชน ในช่วงเดือน พ.ค. - ส.ค. สำหรับผู้ใช้ไฟฟ้าไม่เกิน 300 หน่วยประมาณ 20 ล้านราย
จับตาประชุม ครม.วันนี้ ลุ้นเคาะงบกลางอุ้มค่าไฟ พ.ค.-ส.ค.
25 เม.ย. 2566

ผู้สื่อข่าวรายงานว่า การประชุมคณะรัฐมนตรี วันนี้ 25 เม.ย. 2566 ที่ทำเนียบรัฐบาล เปิดเผยว่า  พล.อ.ประยุทธ์ จันทร์โอชา นายกรัฐมนตรีและรมว.กลาโหม เป็นประธานการประชุม โดยการประชุมในวันนี้มีวาระในการเข้าสู่การประชุมของ ครม.มีไม่มากนัก แต่ต้องจับตาดูว่าจะมีการเสนอวาระเพื่อพิจารณาเพื่อของบกลางรายการเบิกจ่ายกรณีฉุกเฉินหรือจำเป็นเร่งด่วน พ.ศ.2566 เพื่อใช้เป็นค่าใช้จ่ายในการช่วยเหลือประชาชนที่ได้รับผลกระทบจากปัญหาค่าไฟแพงโดยของบกลางฯ เพื่อช่วยเหลือประชาชนในช่วงเดือน พ.ค. – ส.ค. โดยมีกลุ่มเป้าหมายเป็นผู้ใช้ไฟฟ้าไม่เกิน 300 หน่วยประมาณ 20 ล้านราย
สำหรับการวาระที่เข้าสู่การประชุม ครม.ที่เป็นวาระเพื่อทราบอื่นๆ ได้แก่ กระทรวงการคลังเสนอ รายงานผลการกู้เงินล่วงหน้าเพื่อปรับโครงสร้างพันธบัตรรัฐบาลรุ่น LB236A เมื่อวันที่ 17 มีนาคม 2566
กระทรวงยุติธรรมเสนอรายงานประจำปีงบประมาณ พ.ศ.2565 กองทุนยุติธรรม
กระทรวงแรงงานเสนอ รายงานผลการดำเนินการตามพระราชบัญญัติคุ้มครองแรงงานในงานประมง พ.ศ.2562 (ระหว่างวันที่ 1มกราคม 2564 – 31 ธันวาคม 2564)
สำนักงานคณะกรรมการนโยบายเขตเศรษฐกิจพิเศษภาคตะวันออก (สกพอ.) เสนอ ผลการสอบบัญชี สำหรับปีที่สิ้นสุดวันที่ 30 กันยายน 2565
กระทรวงมหาดไทยเสนอร่างประกาศกระทรวงมหาดไทย เรื่อง การให้ใช้บังคับผังเมืองรวมชุมชนนายาง – หนองจอก จังหวัดเพชรบุรี
กระทรวงสาธารณสุขเสนอรายงานสรุปผลการพิจารณาในภาพรวมต่อข้อเสนอแนะมาตราการคุ้มครองสิทธิด้านสุขภาพและสิทธิเด็กในสถานการณ์การใช้กัญชาในประเทศไทย
กระทรวงการต่างประเทศเสนอ การแต่งตั้งกงสุลกิตติมศักดิ์ ณ เมืองบาร์เซโลนาร์ ราชอาณาจักรสเปน คนใหม่